Verkeersbeampte vas oor omkoopgeldArgieffoto: www.corruptionwatch.org.za ŉ Verkeersbeampte van Klerksdorp in Noordwes is Woensdag in hegtenis geneem nadat hy glo omkoopgeld van ŉ motoris geëis het. Volgens Simon Zwane, woordvoerder van die Padverkeerbestuurskorporasie (RTMC), het die verkeersbeampte glo omkoopgeld van R150 van die bestuurder geëis nadat laasgenoemde vir die beweerde oortreding van die spoedgrens en bestuur sonder ŉ bestuurslisensie voorgekeer is. “Die bestuurder van die voertuig is egter ŉ lid van die padverkeersowerheid se teenkorrupsie-eenheid en die verkeersbeampte is onmiddellik in hegtenis geneem,” het Zwane gesê. Volgens Zwane is dit die tweede inhegtenisneming in dié feesseisoen deur die teenkorrupsie-eenheid. In Desember is ŉ lid van die Tshwane-metropolisie, Sebo Mathabatha, ook deur ŉ lid van die teenkorrupsie-eenheid in hegtenis geneem, nadat hy glo ook omkoopgeld geëis het. Makhosini Msibi, uitvoerende hoof van die RTMC, het gewaarsku dat korrupte beamptes nie geduld sal word nie. “Die gemeenskap verwag van beamptes om eties op te tree. Oortreders kan swaar strawwe in die gesig staar,” het Msibi gesê. Die Klerksdorp-verkeersbeampte sal na verwagting Donderdag in die plaaslike landdroshof verskyn.